text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 19 декември 2013 година
  относно признаването на Грузия по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица
  (нотифицирано под номер C(2013) 9224)
  (текст от значение за ЕИП)
  (2013/794/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3, първа алинея от нея,
  като има предвид, че:
  (1)
  В съответствие с Директива 2008/106/ЕО държавите членки може да вземат решение да потвърдят съответните свидетелства на морските лица, издадени от трети държави, при условие че съответната трета държава е призната от Комисията. Посочените трети държави трябва да отговарят на всички изисквания на Конвенцията на Международната морска организация (ММО) за вахтената служба и нормите за подготовка и освидетелстване на моряците от 1978 г. (Конвенцията STCW), с измененията от 1995 г.
  (2)
  С Решение 2010/705/ЕС на Комисията (2) признаването на Грузия по отношение на системите за обучение и освидетелстване на морските лица, което бе предоставено в съответствие с член 18, параграф 3, буква в) от Директива 2001/25/ЕО на Европейския парламент и на Съвета (3), бе оттеглено. Резултатът от оценката на съответствието и анализа на предоставената от органите на Грузия информация показа, че Грузия не отговаря изцяло на съответните изисквания на Конвенцията STCW.
  (3)
  С писмо от 10 септември 2012 г. Република Кипър поиска повторно признаване на Грузия. Въз основа на посоченото искане Комисията извърши оценка на системата за обучение и освидетелстване в Грузия, за да провери дали посочената държава отговаря на всички изисквания на Конвенцията STCW и дали са взети подходящите мерки за предотвратяване на измами, свързани със свидетелствата. Посочената оценка бе основана на резултатите от инспекция, проведена от експерти на Европейската агенция по морска безопасност през октомври 2012 г., и на корективните мерки, представени от органите на Грузия.
  (4)
  По-специално след инспекцията с писмо от 6 февруари 2013 г. органите на Грузия бяха приканени да представят доброволен план за корективни действия във връзка с установените недостатъци, както и да предприемат мерки за отстраняването им.
  (5)
  Основните недостатъци бяха свързани с липсващи законови и административни изисквания за гарантиране на пълното действие на разпоредбите на Конвенцията STCW, като например липсата на изискване за мониторинг на акредитираните чуждестранни институции и програми за образование и обучение в областта на морското дело от страна на администрацията на Грузия. Освен това инспектираните институции за образование и обучение в областта на морското дело не бяха изпълнили някои разпоредби, като например свързаните с използването на симулатори. На последно място, инспектираните институции не разполагаха със специално оборудване за обучение и оценка на някои способности.
  (6)
  С кореспонденция от 15 май 2013 г. и 20 юли 2013 г. Грузия уведоми Комисията за предприемането на действия за отстраняване на установените пропуски. По-специално органите на Грузия посочиха, че националните разпоредби са приведени в съответствие с Конвенцията и че институциите за образование и обучение в областта на морското дело са изпълнили правилно съответните разпоредби. И на последно място, бяха предоставени и доказателства за набавянето на липсващото учебно оборудване.
  (7)
  Оставащият пропуск се отнася до някои учебни съоръжения на Batumi Navigation Teaching University. По-специално изглежда, че електрическата лаборатория и спасителната лодка, които се използват за обучение в спасителните средства и дежурните лодки, се нуждаят от допълнителни подобрения. Поради това Грузия бе приканена да вземе допълнителни корективни мерки в тази насока. Посоченият недостатък обаче не поставя под въпрос равнището на съответствие на системите за обучение и освидетелстване на морските лица в Грузия като цяло с изискванията на Конвенцията STCW.
  (8)
  Крайният резултат от оценката показва, че Грузия отговаря на изискванията на Конвенцията STCW, като държавата е предприела подходящи мерки, за да предотвратява измами във връзка със свидетелствата.
  (9)
  Комисията предостави на държавите членки доклад за резултатите от оценката.
  (10)
  Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
  ПРИЕ НАСТОЯЩОТО РЕШЕНИЕ:
  Член 1
  За целите на член 19 от Директива 2008/106/ЕО Грузия се признава по отношение на системите за обучение и освидетелстване на морските лица.
  Член 2
  Адресати на настоящото решение са държавите членки.
  Съставено в Брюксел на 19 декември 2013 година.